**PROSJEKT HOPE HOUSE**

**Black River, Mauritius**

* *Ungdom i drift.* Skape interesse og mulighet for vannsport og gjennom det skape et miljø der ungdom kan bli veiledet og motivert til en positiv utvikling.

De plukker ut ungdom som får mer intensiv trening og veiledning. Disse får oppgaver som hjelpetrenere samtidig som de blir oppmuntret og støttet i skolearbeidet. De finner også deltidsarbeid til dem slik at de etter hvert kan skaffe seg et arbeid.

Dette arbeidet koster ca 3000 kr for hver ungdom i en periode på 3 måneder.

* *Førskoletilbud til barn av arbeidsledige/rusmisbrukere/enslige mødre.* Disse barna blir hentet hjemme og kjørt til et leid lokale der en førskolelærer arbeider med ca 20 barn i alderen 3 – 5 år. Disse barna trenger mye oppfølging i forhold til språkutvikling, motorisk utvikling og sosial fungering. Hope House hjelper til med frivillige assistenter/lærere og utstyr/læremidler/leker.

Behovet er stort og de trenger midler til transport og utstyr

* *Sykurs til kvinner.* Målet er å lære fattige kvinner å lage klær med mer til egen familie, men også ting de kan selge via senter som hjelper med å selge det de lager. De har nå fått avtale med et par hotell, som vil selge produkter i sine butikker. Arbeidet drives av frivillige og de trenger midler til utstyr. Noen av kvinnene har nå blitt så dyktige, at de håper å skaffe noen enkle symaskiner, slik at de kan komme videre.

Hope House har planer om å starte arbeid rettet mot arbeidsledige som skal få lære et yrke. Foreløpig mangler de lokale og midler til oppstart.

Det kan også nevnes et tiltak som de satte i gang og som nå ”går av seg selv”. De oppsøkte en skole i et område med stor fattigdom, og fant ut at barna var passive og ganske apatiske. De fikk ikke nok mat. De fikk da medlemmer i en menighet til å forplikte seg til å lage et måltid varm mat til de 60 elevene hver dag.

Hele ideen med Hope House er å dyktiggjøre barn, unge og voksne til å mestre egne liv og få et verdig liv. De greier å engasjere fastboende og folk som oppholder seg i landet og området i kortere tid som frivillige medarbeidere.

Ekteparet som driver Hope House vier nesten all sin tid til dette arbeidet. De må bruke mye tid til å skaffe midler, tid de ellers kunne brukt i direkte arbeid for de fattige i området.

De prøver nå å skaffe midler til en minibuss. Dette er et stort behov siden de driver arbeid på store deler av øya.